हादरनि गुबुन हादरसाफोरजों लोगोसे आसाम हादरसायाव लामा जाब्रबथाय जाथायफोरा बांनो हमनायखौ नुनो मोननाय जादों। बे जाथायफोरा सरासनस्रायै रावजोंबो गुरुथ’ होजानाय नुनो मोननाय जाया। बेखौ सोरखारा होबथानो थाखाय बेसे खामानि मावदों बेसो मोनसे गिदिर सोंलु सिखांदों। दा समाव मिरु हान्था-मेला आरो हारिमायारि लामा मन्थ्रिख’आ फोसावनाय लिरबिदाङाव फोरमायनाय बादियै बुहुमनि मादावनो भारत हादराव बांसिन अनजिमानि लामा जाब्रबथाय जाथाय जायो । मिरु सोरखारा फोसावनाय बे लिरबिदाङाव 2021 मायथायाव भारत हादराव ब्रै लाख ब्रैजिगु रोजा लामा जाब्रबथाय जादों होननानै फोसावदों। मोनसे बोसोरावनो लामा जाब्रबथायाव से लाख बाजि रोजानि बांसिन सुबुंफोरा जिउ गोमानांदों। मिरु हानथा-मेला मन्थ्रिख’नि लिरबिदां बादियै 67.3 जौखोन्दो लामा जाब्रबथायनि जाहोनानो होखानाय खारथायनि बांसिन मथर सालायनायनि थाखायनो जादों। लामा जाब्रबथायनि थाखाय जा जाहोनफोर मख’दों बेफोर जाबाय- गोरोन्थि लामाजों मथर सालायनाय, मथर सालायबाय थानाय समाव मबाइल फन बाहायनाय, सिटबेल्ट बाहायै, जौ लोंनानै मथर सालायनाय बायदि । जौ लोंनानै मथर सालायनायखौ बाधा होनायनि बिबाना पुलिसनि। राजा लामा सेरनि धाबाफोराव जाहाथे जौ फाननो हाया, बेखौ मेगन होनांगौवा पुलिसनि।